Krisis in SA Onderwys - True Gospel
Ná verskeie jare van UGO betaal Suid-Afrika nou ook, soos die VSA en verskeie ander lande, die prys vir 'n akademies swak onderwysstelsel. Standaarde het oral verlaag, slaagsyfers het gestyg, maar enorme probleme is daarmee geskep omdat leerders se kennis power is en hulle aanpassing by universiteitsonderrig baie moeilik. Omdat universiteite van staatsubsidies afhanklik is, verlaag baie van hulle ook die standaarde om kandidate te trek en hulle slaagsyfers op te stoot.
In onlangse toetse wat gedoen is, is konkrete bewyse gevind dat kinders se IK as gevolg van UGO besig is om te verswak. Elke kind word met 'n basiese intelligensie-vermoë gebore, maar hierdie potensiaal moet deur onderwys (m.a.w. verstandelike oefening) ontwikkel word. Afhangende van 'n kind se graad van geskooldheid word daar verskillende IK-toetste opgestel. Dit is vanselfsprekend dat indien kinders se lees- en leervaardighede afneem, hulle kognitiewe ontwikkeling daaronder sal ly, met die gevolg dat hulle swakker in IK toetse sal vaar.
Verskeie opvoedkundige sielkundiges wat toetse in Johannesburgse hoërskole gedoen het, het gevind dat leerders wat aan UGO blootgestel is, se IK afgeneem het. Prof. Kobus Maree van die Universiteit van Pretoria se Fakulteit Opvoedkunde het die IK van 'n aantal leerders in Gauteng met dié van leerders van 'n paar jaar vroeër vergelyk. Sy bevinding was dat diegene wat aan UGO blootgestel is (m.a.w. Kurrikulum 2005), 'n laer IK het. Hy skryf dit toe aan die feit dat hierdie leerders sekere basiese beginsels nie bemeester het nie. Hulle het veral probleme met spelling, lees en syfervaardigheid. Prof. Maree het gevind dat die afname in IK nie so duidelik in skole is waar UGO saam met ou onderwysmetodes gevolg word nie.
Dr. Lanette Hatting, 'n opvoedkundige psigoloog van Johannesburg, het dié bevindings bevestig. Sy sê: "Dit is skokkend hoedat kinders se spraakvermoë, asook hul vermoë om logies te kan dink, te argumenteer en hulleself uit te druk, die afgelope paar jaar afgeneem het. Verskeie van die kinders het 'n baie swak woordeskat en kan nie basiese berekenings sonder 'n rekenmasjien doen nie. Hulle geheue word ook nie meer geoefen nie. Die feit dat leerders nie behoorlik kan spel, lees of tafels opsê nie, het 'n daling in IK tot gevolg." Sy het dit benadruk dat IK 'n vermoë is wat ontwikkel moet word.
Tuisonderrig is veel beter
Die basiese geletterdheid en syfervaardighede van leerlinge wat tuis onderrig word, is baie beter as dié van leerlinge in openbare skole. Dit is een van die bevindings in 'n studie wat me. Dierdré Bester, 'n Pretoriase onderwyseres, vir haar meestersgraad aan Unisa gedoen het. Bester het die Universiteit se raadsmedalje vir haar tesis oor tuisonderrig gekry. Die titel van haar verhandeling is: "Die effek van tuisskoling op die sosiale ontwikkeling en akademiese prestasie van die pre-adolessent."
Sy het in haar studie bevind die tuisleerlinge in gr. 4 is gemiddeld 90,5% geletterd, teenoor die 48,1% van leerlinge in openbare skole. Tuisleerlinge se gemiddelde persentasie vir syfervaardighede is 82,4% teenoor die 30,02% van dié in openbare skole, en hulle vaardighede in lewensoriëntering is ook baie beter (81,7%) as dié van leerlinge in openbare skole. Om tuisleerlinge se sosiale ontwikkeling te meet, is onderhoude met hulle gevoer en moes hulle ook vraelyste voltooi. Uit die resultate blyk dit dat hulle ten spyte van die verminderde sosiale kontak gemiddeld tot goed aangepas is.
Bester het die sg. MLA-toets gebruik om die akademiese standaard van tuisleerlinge met dié van hulle eweknieë in openbare skole te vergelyk. Dit is dieselfde toets wat die Onderwysdepartement, Unesco en Unicef gebruik het om die prestasies van graad 4-leerlinge in openbare skole te meet. Altesame 166 tuisleerlinge is by haar studie betrek.
Volgens Bester is dit duidelik dat tuisleerlinge akademies bevoordeel word omdat hulle prestasie aansienlik hoër as dié van leerlinge in openbare skole is. In die lig van hierdie bevindings, meen sy, behoort die voorbehoude wat die Onderwysdepartement rondom tuisonderrig het, opgehef te word sodat die leerlinge meer geredelik geregistreer kan word.
Kwaliteit van tuisonderrig
Wanneer die opsie van tuisonderrig oorweeg word, is dit vanselfsprekend dat die voordele van dié metode net tot hulle reg kan kom indien goeie leerplanne gebruik word. Bybelonderrig moet só aangebied word dat die kind die vermoë ontwikkel om teenstellend te kan dink, wat 'n duidelike onderskeidingsvermoë tussen reg en verkeerd behels. Die etiese beginsels van eerlikheid, dissipline, hardwerkendheid en die eerbiediging van gesag word deur Bybelonderrig bevorder en gesteun. Wat sy sosiale vorming betref, moet die kind ook interaksie en gesonde kompetisie met ander kinders hê.